**Előterjesztés**

**Nick község Önkormányzatának 2018. évi költségvetéséhez**

***Tisztelt Képviselő- testület!***

Nick Község Önkormányzatának költségvetése a Magyarország 2018. évi központi költségvetéséről szóló 2017. évi C. törvényen, az Államháztartásról szóló törvényen, annak végrehajtásáról szóló kormányrendeleten alapul.

A költségvetési tervezet tartalmazza mindazon előirányzatokat, rovatokat bevételi és kiadási csoportonként, amelyeket a jogszabályok előírnak, valamint azokat a nem kötelező feladatokat, amelyeket a Képviselő-testület felvállalt.

A várható gazdasági-, pénzügyi helyzetben a 2018. évi gazdálkodás során még fokozottabban kell előtérbe helyezni az alábbi szempontokat: a közfeladatokat ellátó intézményrendszer biztonságos működésének biztosítása, különös tekintettel az önkormányzat alapfeladataira; a gazdálkodás során folyamatosan ügyelni kell a bevételek és kiadások egyensúlyára; az önkormányzat valamennyi területén racionális, hatékony, eredményes gazdálkodást kell folytatni; törekedni kell a tervezett bevételek teljes körű beszedésére és az esetleges új bevételi források (lehetőségek) felkutatására; pályázati lehetőségek felkutatása, kihasználása.

**A kiemelt bevételi előirányzatok**

Központi támogatás 21 113 ezer Ft

Támogatásértékű működési bevétel 1 747 ezer Ft

Intézményi működési bevétel 6 256 ezer Ft

Helyi adók pótlékok és átengedett bevételek 7 100 ezer Ft

Felhalmozási bevétel (pályázat) 17 000 ezer Ft

Felhalmozási c. átvett pénzeszköz 1 313 e Ft

Előző évi maradvány igénybevétele 17 356 ezer Ft

**Összes bevétel 71 885 ezer Ft**

A helyi önkormányzatok kötelező, törvényben meghatározott feladatai ellátásával kapcsolatos működési kiadásainak fedezetét az Országgyűlés a feladatfinanszírozás rendszerén keresztül, feladatalapú támogatással biztosítja. A feladatalapú támogatás kizárólag a kötelező feladatellátásra fordítható. A költségvetésben tervezett összegek a Magyar Államkincstár felmérése után, az állami támogatások közlésével lettek pontosak. Ennek alapján 2017-hez képest 10.965.102-tal kapunk többet, köszönhetően az 1 főre jutó adóerőképesség csökkenéséhez, amely 2018-ra 6.604 Ft.

Az intézményi működési bevételek között szerepel közterület használati díj, szociális étkeztetés térítési díja, továbbszámlázott rezsi költségek.

Tulajdonosi bevételek összege 1.947 ezer Ft, mely a VASIVÍZ ZRt-nél keletkező víz és csatorna használat üzemeltetési bevételéből származik.

A költségvetési bevételek jelentős részét képezik a helyi adó bevételek. Sajnos 2018-ra 2017-hez képest 1.900.000 Ft-tal kevesebb adóbevétellel számolhatunk. Ez a csökkenés elsősorban az iparűzési adó csökkenésével, valamint a talajterhelési díj csökkenésével magyarázható. A gépjárműadó ebben az évben is megosztásra kerül 60-40% arányban, helyben maradó részeként 1500 ezer Ft-ot tervezünk. Iparűzési adóra 3 700 ezer Ft, kommunális adóra 1450 ezer Ft a tervezett összeg. Építményadóra 400 ezer Ft-ot tervezhetünk. Talajterhelési díj várható összege 50.000 Ft.

Pénzmaradvány összege a bankszámlákon évvégén rendelkezésre álló összegek, melyből 7 000 ezer Ft lekötött betét.

**Kiadások**

A költségvetés tervezésekor az erőforrásokat minden területen az önkormányzati kötelező alapfeladatok ellátására kell koncentrálni, tehát a tartós bevételi források nagyságrendjéhez kell igazítani a kötelező feladatok ellátását és a fennmaradó maradvány mértékére figyelemmel lehet dönteni az önként vállalt feladatok köréről és pénzügyi forrásáról.

*A működési költségvetési kiadások kiemelt előirányzatok szerint a következők szerint alakulnak:*

Személyi jellegű kiadások 11 996 ezer Ft

Munkaadókat terhelő járulékok és szociális hozzájárulási adó 2 644 ezer Ft

Dologi jellegű kiadások 13 546 ezer Ft

Ellátottak pénzbeli juttatásai 1 300 ezer Ft

Egyéb működési célú kiadások 2 616 ezer Ft

Fejlesztési kiadások 24 147 ezer Ft

Felhalmozási c. visszatérítendő támogatás 100 ezer Ft

Lakástámogatás 100 ezer Ft

Tartalékok általános 789 ezer Ft

* céltartalék 13 800 ezer Ft

Államháztartáson belüli megelőlegezések 847 ezer Ft

**Összes működési kiadás 71 885 ezer Ft**

A *személyi juttatások* 2018-ban 127 500 Ft-ról 130 800 Ft-ra, illetve 161 000 Ft-ról 180 500 Ft-ra emelkednek. Ennek hatására több bérköltséggel kell számolnunk. Terveztünk 1 fő takarító foglalkoztatását március 1-jétől a közcélú foglalkoztatás helyett és 1 fő kulturális dolgozót 8 órában. A házi segítségnyújtás területén továbbra is 1 fő szakképzett foglalkoztatott látja el a feladatokat. A *járulékok mértéke* 22 %-ról 19,5 %-ra csökken, ez csekély megtakarítást eredményez a munkáltatói járulékokban.

A tavalyihoz hasonlóan a *kirendeltség működési költségei Répcelak önkormányzat költségvetésébe olvadnak bele*, amely az előző szinthez mérten támogatja a működési költségeket.

A dologi kiadások tervezésénél a tavalyi év teljesítési adatai az irányadók, figyelembevéve az évközi változások költségekre gyakorolt hatásait. Ennek alapján a villamosenergia 30 %-os, míg a gáz- és víz 10 %-os emelkedésével számolunk.

Az ellátottak pénzbeli juttatásai jogcímen tervezett kiadásokat (a szociális rendelet alapján adott támogatások) szintén a 2017. év teljesítési adatainak figyelembevételével irányoztuk elő.

Működési célú támogatásaink összege 2 216 ezer Ft, amelyből jelentős részarányt képvisel az óvoda támogatása, 1 508 ezer Ft. 12 fő óvodás gyermekünk van és 125.667 Ft támogatást tervezünk fizetni gyermekenként. A többi kiadás az előző évi tervek alapján kerültek számításra.

Államháztartáson kívüli civil szervezeteket ebben az évben is 400 ezer Ft-tal tudjuk támogatni.

Beruházási és fejújítási kiadásokat csak olyan mértékben tervezhetünk, hogy azok ne veszélyeztessék a kötelezően ellátandó feladatok elvégzését. Ez alapján sajnos túl nagy mozgásterünk nincs, mindössze az alábbi célokat tervezzük:

* beruházások között szerepel szükség esetén a bölcsöde kialakításának tervezése,
* felújítások között a Kultúrház felújítása, annak műszaki ellenőrzése, illetve a Vasivíz által esetlegesen elvégzendő felújítás szerepel.

2017 évben a Kultúrház külső felújíjtására beadott pályázatunkat nyertesnek ítélték meg, melynek költségvetése 26 585 ezer Ft. Ebből 2017-ben kifizettünk 4 985 ezer Ft-ot, a fennmaradó 21 600 ezer Ft az idei költségvetésben van tervezve.

Községünkben nincs bölcsőde, de amennyiben 5 kisgyermek van, és a szülők igénylik, az önkormányzatnak ki kell alakítani bölcsődét. Ehhez szükség van tervekre, erre 300 ezer Ft-ot különítünk el.

Fejlesztési kiadásaink között szerepel még a VASIVÍZ ZRt-nél keletkező víz és csatorna használat üzemeltetési bevételnek megfelelő összegű esetleges felújítás.

Az önkormányzat összesített létszámkerete 3 fő, melyből 1 fő takarító, 1 fő házi segítségnyújtó, 1 fő kulturális foglalkoztatott.

Céltartalék összege 13 800 ezer Ft, amely a műgáti utak felújításának önereje. Jelenleg ez a pályázat befogadott állapotban van, még nincs döntés.

Ezen felül szükség van általános tartalékra is, amely a biztonságos gazdálkodás egyik fontos garanciájaként az év közben jelentkező, nem tervezhető feladatok gyors megvalósítását teszi lehetővé, valamint az esetlegesen elmaradó bevételek pótlására is szolgál. Ezekre a célokra 789 e Ft-ot sikerült elkülönítenünk.

Kérem a tisztelt képviselő-testületet, hogy az előterjesztés alapján a költségvetés első olvasatát szíveskedjen megtárgyalni és elfogadni.

Nick, 2018. február 15.

Csorba József

polgármester